Trevor Manuel: OM-baas se skorsing was 'moeilik' | Netwerk24
Deur William Horne en Hanlie Stadler 24 Mei 2019 14:32
Die voormalige uitvoerende hoof van Old Mutual Beperk, Peter Moyo, is geskors weens die "agteruitgang van reeds bestaande belangebotsings".
Trevor Manuel, voorsitter van Old Mutual, het Vrydag op die maatskappy se jaarvergadering in Sandton bevestig dat Old Mutual bewus en aanvanklik tevrede was met Moyo se "wesenlike belangebotsings", asook sy bestuur daarvan sedert sy aanstelling in Junie 2017.
Trevor Manuel (links), voorsitter van Old Mutual se direksie, Vrydag op die jaarvergadering. Foto: William Horne
Moyo is in 2017 aangestel as hoof van Old Mutual Emerging Markets, die afdeling wat ná Old Mutual plc se ontknoping Old Mutual Beperk geword het. Hy is in Junie 2018 as hoof van Old Mutual Beperk aangestel.
"Daar is geen verrassing hier nie," sê Manuel.
Hy verduidelik dat die belangebotsings al verskeie kere gepubliseer is en dat die maatskappy sedert dag een bedag was daarop.
"Ons was tevrede met die bestuur van die botsings. Dit is egter nou onbeheerbaar en onhoudbaar. Dus moes ons nou reageer.
"Dit was een van die moeilikste goed wat ons nog moes doen as die direksie, vanweë ons persoonlike verhoudings met Peter, asook sy prestasies," sê Manuel.
Uit Old Mutual se voornoteringsverklaring is dit duidelik dat die belangebotsing handel oor die beleggingsbeheerfirma NMT. Moyo is 'n stigter en nie-uitvoerende direkteur van NMT Capital en besit aandele in NMT Capital en die groter NMT Group.
Old Mutual Life Insurance het voorheen finansiering aan NMT Group verskaf en het ook finansiering vir die verkryging van voorkeuraandele verskaf aan 'n familietrust van Moyo wat ook 'n belang in NMT Capital besit. Die belegging was R291 miljoen werd.
Moyo se belange by NMT is gereguleer volgens spesiale protokolle wat soortgelyk is aan die groep se beleid aan belangebotsings. Enige transaksies moet deurgaans verklaar word en direkteure mag nie besluite neem waar 'n belangebotsing ter sprake is nie.
Dit is egter steeds nie duidelik watter van die protokolle Moyo glo oortree het nie.
Manuel het bevestig dat Moyo se pos nou as vakant gesien word.
Nombulelo Moholi, onafhanklike nie-uitvoerende direkteur van Old Mutual, sê hulle kan nie besonderhede verskaf oor enige vergoeding, "goue handdrukke" of skeidingspakkette nie, aangesien Moyo nog deur die res van die skorsingsproses moet gaan.
"Dit sou onverantwoordelik wees om nou vooruit te praat oor hoe sy skorsing sal uitwerk, aangesien hy nog deur 'n lang proses moet gaan met baie gesprekke."
Old Mutual sal wel verdere besonderhede verskaf sodra die proses afgehandel is.
Manuel het Moyo namens die direksie bedank vir sy bydrae en harde werk.
Die maatskappy het Vrydagoggend vroeg in 'n Sens-verklaring aangekondig dat Moyo geskors is, sonder om 'n rede te verskaf. Dit het egter later uitgelek dat 'n belangebotsing ter sprake is.
Ná die aanvang van die jaarvergadering is 'n meer uitgebreide verklaring op Sens geplaas. Daarin sê Old Mutual die vertrouensbreuk het ontstaan oor hoe belangebotsings met "verwante partye" bestuur is.
Dit gaan oor sakeverhoudinge wat Moyo gehad het reeds voordat hy as Old Mutual se uitvoerende hoof aangestel is.
Ten tyde van sy aanstelling is dit as "bestuurbaar" beskou. Dis deur sy dienskontrak gereguleer en openbaar gemaak in Old Mutual se voornoteringsverklaring en jaarlikse finansiële state.
"Ongelukkig het die direksie en mnr. Moyo wesentlik verskil oor hoe die belangebotsings bestuur is, wat tot 'n ineenstorting van die vereiste wedersydse vertroue gelei het."
Die maatskappy beklemtoon in die verklaring dat geen finansiële wangedrag met betrekking tot Old Mutual se sake plaasgevind het nie.
Moyo het aan Reuters gesê hy het "absoluut niks" verkeerd gedoen nie. Hy en die direksie het bloot verskil oor hoe die belange bestuur moet word.
Oor die aanstelling van Iain Williamson, bedryfshoof, as waarnemende uitvoerende hoof, sê die Sens-verklaring: "Iain is 'n gesoute bestuurslid by Old Mutual en ons is vol vertroue dat hy in dié tyd die toepaslike rentmeesterskap sal verskaf."